text: ডাইক্লোরোমিথেন (ডিসিএম, বা মেথিলিন ক্লোরাইড) এক ধরনের জৈব ক্লোরাইড যৌগ, যার রাসায়নিক সংকেত CH2Cl2। এই বর্ণহীন, অস্থিতিশীল যৌগটি অনেকটা ক্লোরোফর্মের মতো এবং সুগন্ধযুক্ত। দ্রাবক হিসেবে ব্যাপকভাবে এটি ব্যবহার করা হয়। পানির সাথে সম্পূর্ণভাবে মিশে না গেলেও এটি পোলার এবং অনেক জৈব দ্রাবকে দ্রবণীয়।
  
  প্রাপ্তি
  
  ডাইক্লোরোমিথেনের প্রধান প্রাকৃতিক  উৎস  - মহাসাগরীয় উৎস, বৃহৎ শৈবাল (ম্যাক্রোঅ্যালগে), আর্দ্র ভূমি ও আগ্নেয়গিরি। তবে পরিবেশে উপস্থিত অধিকাংশ ডাইক্লোরোমিথেন শিল্পকারখানা থেকে নির্গত হয়।
  
  উৎপাদন
  
  ক্লোরোমিথেন কিংবা ক্লোরিন ও মিথেনের বিক্রিয়ার মাধ্যমে ৪০০-৫০০ ডিগ্রি সেলসিয়াস তাপমাত্রায় ডাইক্লোরোমিথেন উৎপন্ন করা হয়। মিথেন ও ক্লোরোমিথেন কয়েকটি পর্যায়ক্রমিক বিক্রিয়ার মাধ্যমে ক্লোরিনেটেড দ্রব্য উৎপন্ন করে। এর মাধ্যমে যুক্তরাষ্ট্র, ইউরোপ ও জাপানে ১৯৯৩ সালে ৪,০০,০০০ টন এজাতীয় রাসায়নিক যৌগ তৈরি করা হয়। 
  
  নিচে বিক্রিয়ার সাহায্যে এটি দেখানো হলো:
  
  CH4 + Cl2 → CH3Cl + HCl
  CH3Cl + Cl2 → CH2Cl2 + HCl
  CH2Cl2 + Cl2 → CHCl3 + HCl
  CHCl3 + Cl2 → CCl4 + HCl
  
  এ সকল বিক্রিয়ার ফলে ক্লোরোমিথেন, ডাইক্লোরোমিথেন, ট্রাইক্লোরোমিথেন ও টেট্রাক্লোরোমিথেন উৎপন্ন হয়। এছাড়াও উপজাত হিসেবে হাইড্রোক্লোরিক এসিড তৈরি হয়। পরবর্তীতে পরিশোধন প্রক্রিয়ার মাধ্যমে এদের আলাদা করা হয়। 
  
  ১৮৩৯ সালে ফ্রেঞ্চ রসায়নবিদ অঁরি ভিক্তর রেনোঁ (১৮১০-১৮৭৮) সর্বপ্রথম ডাইক্লোরোমিথেন প্রস্তুত করেন । সূর্যালোকের উপস্থিতিতে ক্লোরোমিথেন ও ক্লোরিনের বিক্রিয়ায় ডাইক্লোরোমিথেন তৈরি করা হয়।
  
  ব্যবহার
  
  ডাইক্লোরোমিথেনের অস্থিতিশীলতা এবং জৈব যৌগ দ্রবীভূত করার সক্ষমতা একে বিভিন্ন রাসায়নিক প্রক্রিয়ার গুরুত্বপূর্ণ দ্রাবকরূপে পরিগণিত হয়।  কফি এবং চা থেকে ক্যাফেইন অপসারণ করতেও ডাইক্লোরোমিথেন ব্যবহার করা হয়। অ্যারোসল স্প্রে এবং পলিইউরেথিন ফোম উৎপাদনেও ডাইক্লোরোমিথেন ব্যবহার করা হয়।
  
  মেথিলিন ক্লোরাইড বা ডাইক্লোরোমিথেন এক প্রকার লুইস অম্ল, যেটি ইলেক্ট্রনদাতা পরমাণু বা আয়নের সঙ্গে হাইড্রোজেন বন্ধন গঠন করতে পারে। দাতা-গ্রহীতা বন্ধনের অনেক তাপগতীয় অধ্যয়নে এটি দ্রাবকরূপে ব্যবহৃত হয়। 
  
  ডাইক্লোরোমিথেনের স্ফুটনাঙ্ক অত্যন্ত কম হওয়ায় এটি তাপ ইঞ্জিনে কাজ করতে পারে। জনপ্রিয় খেলনা ড্রিঙ্কিং বার্ডে ডাইক্লোরোমিথেনযুক্ত তাপ ইঞ্জিন ব্যবহার করা হয়। এর ফলে কক্ষ তাপমাত্রায় খেলনাটিকে সচল রাখা যায়। 
  
  পুরকৌশলে বস্তু পরীক্ষণ কেন্দ্রে ডাইক্লোরোমিথেন ব্যবহার করা হয়।
  
  বিষাক্ততা
  
  ডাইক্লোরোমিথেন ক্লোরোহাইড্রোকার্বনগুলোর মধ্যে সবচেয়ে কম বিষাক্ত। এতৎসত্ত্বেও নিশ্বাসের সাথে এটি গ্রহণ করলে মারাত্মক স্বাস্থ্যঝুঁকি দেখা যায়।  ত্বকের মাধ্যমেও এটি গ্রহণ করা যায়। ডাইক্লোরোমিথেন অতিরিক্ত হারে গ্রহণ করার ফলে  ক্লান্তি, মাথা ঘোরা , শারীরিক দুর্বলতা, চোখে ব্যথাসহ বিভিন্ন রকম উপসর্গ দেখা দেয়। পরিস্থিতি খারাপ হয়ে গেলে দমবন্ধ হওয়া, কোমা, চেতনা অবশ হয়ে যাওয়া-এ সকল সমস্যাও দেখা দেয়।
  
  কর্কটরোগ সৃষ্টির জন্যও ডাইক্লোরোমিথেন দায়ী বিবেচিত হয়। ফুসফুস, যকৃত, অগ্ন্যাশয়, স্তন ও লালাগ্রন্থির ক্যান্সার সৃষ্টিতেও ডাইক্লোরোমিথেন ব্যবহার করা হয়। 
  
  যারা আগে থেকেই হৃৎপিণ্ডের সমস্যায়  ভুগছেন,ডাইক্লোরোমিথেন  তাদের সমস্যাকে তীব্রতর করে তুলতে পারে। যকৃত, স্নায়ুতন্ত্র ও ত্বকের সমস্যায় এটি ক্ষতিকর প্রভাব ফেলতে পারে।
  
  ২০১৩ সালে যুক্তরাষ্ট্রের  পেশাগত নিরাপত্তা ও স্বাস্থ্য প্রশাসন জানায়, ১৪ জন বাথটাবনির্মাতা ডাইক্লোরোমিথেনের সংস্পর্শে পরলোকগমন করেছেন। ২০০৯ সালে ইউরোপীয় সংসদ  সাধারণ মানুষের ডাইক্লোরোমিথেন পেইন্ট-স্ট্রিপার ব্যবহার নিষিদ্ধ করে। ২০১০ সালের ডিসেম্বর মাসে নিষেধাজ্ঞা কার্যকর হয়।
  
  পরিবেশগত প্রভাব
  
  ডাইক্লোরোমিথেন ওজোন স্তর ক্ষয়কারী পদার্থ হিসেবে বিবেচিত হয় না। আমেরিকার পরিবেশ প্রতিরক্ষা এজেন্সির তথ্যমতে, ওজোন স্তরে পৌঁছানোর আগেই ডাইক্লোরোমিথেন ক্ষয় হয়ে যায়।
  
  তথ্যসূত্র
title: ডাইক্লোরোমিথেন